Louise Frevert (DF), 2004-04-27:
Vi tager hr. Carsten Hansens sidste spørgsmål først.
Det var jo det, som jeg læste op her i min ordførertale, at justeringer bl.a. vil komme til at indebære en udvidelse af muligheden for at tage fagene dansk og engelsk på et lavere niveau end i dag.
Det er jeg lidt betænkelig ved, det skal jeg ærligt indrømme, og det lægger jeg overhovedet ikke skjul på, idet jeg her i Folketingssalen har spurgt ministeren, om ministeren kan forsikre Dansk Folkeparti om, at der ikke vil være nogen forringelser på selve uddannelsen, når man kommer til slutmålet.
Det, som ligger i det her forslag, er, at der er en fleksibilitet i indgangen, og det er vi fuldstændig indforstået med.
Det, som vi bare skal have en helt klokkeklar og glasklar forsikring om, er, at målet bliver nøjagtig som i dag.
Vi har indgået en aftale, som jeg ikke vil kalde en hovsaaftale, men ynder at kalde forårspakken.
Så det, det drejer sig om,
er, at vi har sagt ja til at skulle gennemføre SOSU-uddannelsen på visse konditioner, men det er blevet sagt på fire linjer og ikke mere.
Derfor skal vi have det her indhold på plads.
Men når det så er sagt, er det kun rammen, vi er enige i, og den nøjagtige ordlyd i indholdet er ikke helt, hvad regeringen og DF er blevet enige om, eller også mangler der et betænkningsbidrag fra ministeren, som vi så må vende tilbage til.
Det ser ud til, at intentionerne bliver indfriet ved, at indvandrere med ikke optimal sprogindgang til uddannelsen kan tage et danskforløb i grundforløbet, således at der sikres samme dansksproglige kompetencer i det videre uddannelsesforløb, uanset hvilken indgangsvej der benyttes.
Det er blevet forsikret endnu en gang fra undervisningsministeren, at der ikke vil være en sænkning af det faglige uddannelsesniveau.
Jeg skal ikke lægge skjul på, at det ligger
Dansk Folkeparti meget på sinde, at dette lovforslag bliver effektiviseret på bedste vis, da der er megen mistænksomhed udeomkring om, hvorvidt uddannelsesniveauet bliver sænket.
Lad mig pointere på det kraftigste, at det ønsker Dansk Folkeparti absolut ikke, tværtimod.
Vi ønsker en uddannelse, der ikke mister terræn på nogen måde og er for alle, der ønsker uddannelsen og har de fornødne kvalifikationer.
Hvis en person ikke har kvalifikationerne, skal der tilbydes et danskkursus, således at vedkommende kommer på niveau, og det, der er det primære, er, at målet bliver nået og ikke bliver forringet i forhold til den nuværende uddannelse.
SOSU-uddannelsen skal ikke kun være for personer af anden etnisk oprindelse, men for alle.
Derfor lægger vi vægt på, at slutmålet skal kunne nås af alle.
Ligeledes mener vi, at der ikke skal lempes på engelskkravene på uddannelserne.
Det er Dansk Folkeparti blevet lovet, og derfor er det med stor undren, at jeg erfarer, at ministeren forventer, at justeringen bl.a. vil komme til at indebære en udvidelse af mulighederne for at tage fagene dansk og engelsk på et lavere niveau end i dag, det vil sige på niveau med folkeskolens afgangsprøve.
For nogle måneder siden spurgte jeg i salen ministeren, om ministeren ville garantere, at der ikke ville være forringelser på SOSU-uddannelserne, og at engelsk ville blive bevaret på det niveau, det er nu.
Derfor går jeg ud fra, at ministeren i et betænkningsbidrag vil specificere nøjagtigt, hvad dette vil indebære, og jeg går endvidere ud fra, at det tydeligt vil blive beskrevet, at det er indgangen til uddannelserne, der bliver fleksibel, og at den færdige uddannelse ikke på nogen måder eller fagligt har den mindste forringelse.
Denne uddannelse må simpelt hen ikke blive forringet, idet den er en del af vores aftale, det er jeg godt klar over, og derfor forventer jeg, at ministeren tager tiltag til et betænkningsbidrag, hvor der bliver redegjort for min problemstilling.